Ouluun matkalla olevasta loppuunmyydystä intercityjunasta puuttuu yksi vaunu, kerrotaan VR:n viestinnästä. Puuttuvasta vaunusta kertoi aiemmin Helsingin Sanomat (siirryt toiseen palveluun).

VR:n viestintäasiantuntija Taina Kuitunen arvioi aamupäivällä, että noin sata ihmistä on joutunut matkustamaan ilman istumapaikkaa. Yhtä vaunua vajaa ruuhkajuna lähti aamupäivällä Helsingistä ja saapui Ouluun iltapäivällä hieman ennen kolmea.

Kuitunen pahoittelee tapausta ja kertoo, että syynä vaunun puuttumiseen on VR:n sisäinen yhteyskatkos. Lisäksi virhe huomattiin liian myöhään.

– Emme kerinneet saamaan siihen korvaavaa vaunua tilalle. Varavaunuja ei ollut saatavilla, Kuitunen sanoo.

– Harmillinen tilanne, kun on hiihtolomaliikenne ja matkustajia paljon. Puuttuvan vaunun vuoksi ilman istumapaikkaa jääneet matkustajat voivat hakea hyvitystä täyttämällä korvaushakemuslomakkeen VR:n verkkosivuilla.

Kuitusen mukaan hyvityksen suuruus arvioidaan tapauskohtaisesti.

Hiihtolomakausi on alkanut Etelä-Suomessa, ja monet suuntaavat loman viettoon pohjoiseen. VR kertoi jo aiemmin, että esimerkiksi pohjoiseen suuntaavat yöjunat ovat olleet liki loppuunmyytyjä.